Source: https://beta.e-justice.europa.eu/18/MT/national_ordinary_courts?LUXEMBOURG&init=true&member=1
Timestamp: 2019-07-20 22:11:06+00:00
Document Index: 2260761

Matched Legal Cases: ['qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ']

F’din is-sezzjoni ssibu deskrizzjoni qasira tal-organizzazzjoni tal-qrati ordinarji fil-Lussemburgu.
Il-qrati ordinarji - introduzzjoni
Il-Qrati u t-tribunali huma mogħtija s-setgħa ġudizzjarja mill-Kostituzzjoni u japplikaw biss il-liġijiet u r-regolamenti ġenerali u lokali li jkunu konformi mal-liġijiet.
Il-qrati ġudizzjarji
Fil-quċċata tal-ġerarkija tal-qrati ġudizzjarji hemm il-qorti superjuri tal-ġustizzja li tinkludi Qorti tal-Kassazzjoni u Qorti tal-Appell, kif ukollUffiċċju tal-Prosekutur Ġenerali.
Quddiem il-Qorti tal-Kassazzjoni, li għandha awla b'ħames imħallfin, jitressqu prinċipalment: il-kawżi għall-annullament jew ritrattazzjoni tas-sentenzi mogħtija mill-awli differenti tal-Qorti tal-appell u s-sentenzi mogħtija fl-aħħar istanza. L-assistenza legali hija obbligatorja.
Il-Qorti tal-Appell hija magħmula minn għaxar awli ppreseduti minn 3 ġudikanti. Hija tisma' kwistjonijiet ċivili, kummerċjali, kriminali u korrettivi, kif ukoll kwistjonijiet mismugħa mit-tribunali tax-xogħol fiż-żewġ distretti ġudizzjarji tal-pajjiż. L-assistenza legali hija obbligatorja, ħlief fil-kwistjonijiet kriminali u l-miżuri provviżorji (référés). L-awla kriminali tal-qorti tal-appell tisma' l-appelli mis-sentenzi tal-awla kriminali tat-Tribunal tad-Distrett. Din l-awla hija ppreseduta minn ħames ġudikanti.
It-Tribunali tad-Distrett
Il-pajjiż huwa maqsum f'żewġ distretti ġudizzjarji u kull wieħed minnhom għandu Tribunal tad-Distrett, wieħed ġewwa l-Lussemburgu u l-ieħor f'Diekirch.
Iż-żewġ Tribunali tad-Distrett huma maqsuma f'sezzjonijiet ippreseduti minn tliet imħallfin; fi ħdan kull Tribunal tad-Distrett hemm l-uffiċċju tal-Prosekuzzjoni magħmul minn Prokuratur tal-Istat u sostituti. Il- maġistrati inkwirenti (juges d'instructions) fi ħdan kull Tribunal tad-Distrett huma kompetenti biex imexxu l-inkjesta maġisterjali u, jekk ikun hemm bżonn, il-kwistjonijiet korrettivi.
Fi kwistjonijiet ċivili u kriminali, it-Tribunal tad-Distrett għandu ġuriżdizzjoni residwa u jisma' l-kwistjonijiet kollha li ma jaqgħux taħt il-ġuriżdizzjoni espressa ta' qrati oħra minħabba n-natura jew il-valur tat-talba.
It-Tribunal għandu ġuriżdizzjoni ratione valoris għat-talbiet b'valur ogħla minn EUR 10 000.
Huwa għandu ġuriżdizzjoni esklussiva biex jisma' kwistjonijiet li, minħabba n-natura tagħhom, jiġu assenjati lilu espressament mil-liġi. It-Tribunal jisma' esklużivament talbiet għall-eżekuzzjoni ta' sentenzi mogħtija minn tribunali barranin u tal-atti awtentikati mill-uffiċċjali pubbliċi barranin. It-Tribunali tad-Distrett għandhom ukoll ġuriżdizzjoni volontarja, jiġifieri fil-qasam tal-adozzjoni, it-tutela, l-emanċipazzjoni, eċċ.
It-Tribunal tad-Distrett jisma' l-appelli mis-sentenzi mogħtija fil-prim'istanza mill-Kummisarji tal-Ġustizzja li għandhom l-awla tagħhom fi ħdan id-distrett ġudizzjarju tat-Tribunal.
Il-kawżi quddiem it-Tribunal tad-Distrett jiġu introdotti prinċipalment permezz ta' rikors, li jiġi nnotifikat lill-konvenut mill-marixxall tal-qorti.
Il-presidenti tat-Tribunali tad-Distrett, jew il-maġistrati maħtura bħala sostituti, għandhom ġuriżdizzjoni fi proċeduri sommarji (référés) f'każijiet urġenti, f'materji ċivili u kummerċjali.
It-Tribunali tad-Distrett għandhom ġuriżdizzjoni kriminali bħala Tribunali Korrettivi u Kriminali. Għandhom ġuriżdizzjoni biex jittrattaw ir-reati kollha, jiġifieri l-kontravvenzjonijiet punibbli b'piena ta' priġunerija, kif ukoll il-fatti kkwalifikati bħala delitti mil-liġi, li jitressqu quddiemhom mit-taqsima inkwirenti (Chambre du Conseil) jew mit-taqsima inkwirenti tal-Qorti tal-Appell. L-akkużati jridu jidhru quddiem il-Qorti personalment, ħlief f'każ ta' kontravvenzjoni punibbli biss b'ammenda; f'dak il-każ l-akkużati jistgħu jiġu rappreżentati minn avukat.
Bħala regola ġenerali, il-preżenza ta' avukat hija obbligatorja quddiem it-Tribunal tad-Distrett, ħlief fl-eċċezzjonijiet stabbiliti bil-liġi, bħal pereżempju fil-qasam kummerċjali u proċeduri sommarji fejn il-partijiet jistgħu jressqu t-talbiet tagħhom huma stess.
Hemm 3 Kummissarji tal-Ġustizzja, wieħed il-Lussemburgu, wieħed Esch-sur-Alzette ( distrett ġudizzjarju tal-Lussemburgu) u l-ieħor f'Diekirch (distrett ġudizzjarju ta' Diekirch).
Fl-oqsma ċivili u kummerċjali, il-Kummissarju tal-Ġustizzja jisma' l-kwistjonijiet kollha li fuqhom għandu ġuriżdizzjoni bis-saħħa tal-kodiċi l-ġdid tal-proċedura ċivili jew permezz ta' dispożizzjonijiet ġuridiċi oħra; għandu ġuriżdizzjoni tal-aħħar istanza sa valur massimu ta' EUR 2 000, u ġuriżdizzjoni soġġetta għal appell sa valur massimu ta' EUR 10 000.
Il-Kummissarju jisma' ċerti materji bħal pereżempju mandati ta' sekwestru minħabba xogħlijiet mhux imħallsa, pensjonijiet u dħul ieħor, kif ukoll jiddeċiedi kif ser jitqassmu l-flus maqbuda permezz tal-mandat ikun xi jkun l-ammont tad-djun.
Bħala regola ġenerali, it-talba ssir quddiem il-Kummissarji tal-Ġustizzja permezz ta' rikors ġuramentat imsejjaħ ċitazzjoni innotifikat bil-marixxal. Numru ta' talbiet jitressqu billi jiddaħħal rikors fir-reġistru tal-qorti. Quddiem il-Kummissarju tal-Ġustizzja, il-partijiet jistgħu jidhru waħedhom jew permezz ta' rappreżentant. Dan ir-rappreżentant jista' jkun avukat, il-konjuġi, il-ġenturi jew qrabatu mid-demm, il-ġenituri jew qrabha biż-żwieġ sat-tielet grad inkluż, kif ukoll persuni li taħdem personalment u esklussivament fis-servizz ta' parti minnhom jew fl-intrapriża tagħhom.
Fil-qasam kriminali, il-Kummissarju tal-Ġustizzja jaqdi l-funzjonijiet ta' tribunal tal-pulizija. Bħala tribunal tal-Pulizija huwa jittratta l-kontravvenzjoniijiet jew il-ksur tal-liġi punibbli b'ammenda ta' bejn EUR 25 sa 250, kif ukoll il-ksur, ikkwalifikati b'delitti mil-liġi, illi t-taqsima inkwirenti tressaq quddiem it-tribunal tal-Pulizija.
Huwa jittratta wkoll il-ksur punibbli b'pieni ogħla mill-pieni li jaqgħu taħt il-ġuriżdizzjoni tat-Tribunal tal-pulizija. Is-sentenzi mogħtija mit-tribunali tal-Pulizija dejjem jistgħu jiġu attakkati fl-appell. L-appell irid isir fi żmien 40 ġurnata mid-data tal-għotja tas-sentenza, jew f'każ ta' kontumaċja, mid-data li fiha s-sentenza tiġi nnotifikata lill-persuna jew tintbagħat fl-indirizz tagħha. L-appell jitressaq quddiem it-Tribunal Kriminali (Tribunal Correctionnel).
Kull Kummissarju tal-Ġustizzja għandu ġuriżdizzjoni fuq kwistjonijiet tax-xogħol, tilwim marbut ma' kuntratti tax-xogħol u l-kuntratti tal-apprentisti. L-appell jitressaq quddiem il-Qorti Superjuri tal-Ġustizzja.
Ara s-sit elettroniku tal-Qrati ġudizzjarji.